TV2 Nord sætter i denne uge fokus på grundlaget for regeringens beslutning om at aflive alle minkbesætninger i landet. Nu skruer vi tiden tilbage til 2. november 2020, hvor en række begivenheder fik regeringen til at tage sin beslutning om at udrydde alle mink i Danmark - og der ud over sætte syv nordjyske kommuner i karantæne. Vi begynder på den såkaldte Farm 4 ved Hjørring, der fik navnet, fordi den var den fjerde minkfarm i landet, der blev smittet med corona. Mink smittet igen Da Frank Andersen mødte op på arbejde på sin minkfarm ved Hjørring 2. november sidste år, var det med en dårlig fornemmelse i maven. -	Jeg kunne genkende lidt af det samme mønster, som da mine dyr blev smittet med covid-19 allerede i august. Nogle af dyrene trivedes lidt dårligere end normalt og spiste ikke, som de plejede, siger Frank Andersen. Hans farm var allerede i august blevet smittet med coronavirus. Måneden efter blev hans farm testet fri. Hans dyr havde nu antistoffer og var tilsyneladende kommet igennem sygdommen med coronavirus. Men nu var den tilsyneladende gal igen. -	Jeg blev da bange for, hvad konsekvensen ville blive, men jeg kontaktede straks myndighederne og fortalte, hvad jeg kunne se, siger Frank Andersen. Nye prøver af Frank Andersens mink viste, at der igen var corona på farmen. Derfor frygtede Seruminstituttet, at hans dyr var smittet med en ny variant af virus - en mutation, som dyrenes antistoffer ikke virkede imod. Fornemmede panik på møde Samtidigt med, at Frank Andersens mink bliver pcr-testet i Hjørring, holdt Statens Seruminstituts direktør Kåre Mølbak møde med repræsentanter for minkerhvervet i København 2. november. På det tidspunkt var der to mulige scenarier i spil. Fortsat minkavl som hidtil - eller en dvaleordning, hvor kun avlsdyr kunne overleve. Tage Pedersen, der er formand for Danske Minkavlere/Kopenhagen Fur siger: -	Det var ikke på tale på det møde, at alle mink skulle slås ned. Jeg fornemmede, at der var panik, men jeg troede, det handlede om Seruminstituttets værste scenarie, som handlede om at slå minkbesætningerne ned, men bevare avlsdyrene, siger Tage Pedersen. Urovækkende nyhed Senere samme dag afleverer Seruminstituttet alligevel en urovækkende nyhed. Forsøg viser, at Cluster 5-varianten af Covid-19-virus, der er fundet på 11 mennesker, viser tegn på at svække virkninger af antistoffer og dermed muligvis en vaccine. Klokken fem om eftermiddagen tikker resultaterne fra den tilsyneladende gensmittede Farm 4 ved Hjørring ind og vækker yderligere bekymring. TV2 Nord har aldrig fået svar på, hvilken rolle Farm 4 spillede i den samlede risikovurdering, men vi ved, at regeringen øjeblikkeligt blev orienteret. Dagen efter tager regeringen sin beslutning, som bliver meldt ud onsdag 4. november: Alle mink i Danmark skal slås ned. Det gælder også avlsdyr. Tid med stærk politisk tumult De fleste eksperter er enige om, at de 15-17 millioner mink i Danmark udgjorde en potentiel trussel mod folkesundheden, men ifølge professor Poul Nissen, Institut for Molekylærbiologi og Genetik-Neurobiologi, var det en panikreaktion at udslette hele minkbranchen. -	Hvad der lige pludselig udløser denne panik, aner jeg simpelthen ikke, men det var en tid, hvor der også var meget stærk politisk tumult, hvor regeringens støttepartier udtrykte skrappe udtalelser overfor fødevareminister Mogens Jensen, som kort efter måtte gå af, lyder det fra Poul Nissen. -	 Min faglige vurdering er stadig, at der ikke var noget specielt alarmerende, som gjorde, at vi skulle reagere så panisk, som den politiske beslutning blev, siger han. Som TV2 Nord har fortalt, viste Cluster 5-varianten at være uddød af sig selv flere uger før den nordjyske befolkning blev screenet og massetestet i jagten på den muterede virus. Farm 4 sig også at være harmløs. Der var ikke tale om en ny smitte med en muteret virus. Det var med stor sandsynlighed den samme smitte, som havde overlevet på farmen siden august. Frank Andersen håber, at den kommende granskningskommission giver nogle svar, som giver mening. -	I princippet vil jeg håbe, at granskningskommissionen finder ud af, at det virkelig var nødvendigt at slå alle minkene ned, så det her mareridt ikke har været forgæves, men det er klart, at jeg er i tvivl, siger Frank Andersen.

Referat:
Minkavler håber på, at granskningskommissionen kommer med svar, der giver mening, så hans mareridt med at slå sine dyr ned, ikke har været forgæves.